6
1 Čemaragodure Pao Kurireu apo čewo boe ewie Pao Kurireu bataruji. Tameartorure Pao Kurireuji dukodire ure turo pemegareu bu tawugeje. Mare itaidure inogwamaguduwo tai. Tagaba tagera ra tameartorure Pao Kurireu jitu piji. 2 Tawiapagado Pao Kurireu bataruji rugadu. Akore:
– Itaidure iro pemegawo tai rugadu dukodire ikare tawadaru pogurudo. Tagogwamagudure i bagaiboe ire udo turugadu. Dukodire itaidure iwo taginorudo taro pegareu piji tagawo taro pegareu morido pugeje. Dukodi ire ikera maku tagai.*
Ainore Pao Kurireu akore boei. Taipagado iwadaruji! Tageragu Pao Kurireu meardae pemegareuji awu meriji. Dukejere ro pemegamode tai. Umode taginorudo taro pegareu piji awu meriji rugadu tagawo taro pegareu morido pugeje.
3 Boe etaiwore čerore jiboeji. Dukodire čedaidure čero pemegawo boei tu tu je. Čedaidukare čewo boe emeartoru akedudo Pao Kurireuji. 4 Pao Kurireu utugarege nure čegi. Dukodire čemeartorure ji tu tu je. Boe erduware nou inoduji. Boe erduware ia boe ero pegare čei duji jamedu. Mare čero pegakare ei ero pegare čeidu jipagi. Boe pegare čei mare čemagokare boeji. Boe rakare čei mare du inodu tabo čere čeragado nou inoduji čero pemegawo rugadu. 5 Boe ere boeto čei. Boe ere čedugu baičoreuto. Boe eregodure čedae boe korire pudui dutabo. Čemeardae koiare čere čemaragodae rakado čei. Kodire čenudukare. Čenogwagekare. 6 Mare Pao Kurireu utugarege nure čegi. Dukodire čemeardae pemegare. Čere čerduwado boe pemegareuji. Čewudugugodure boebo. Dukodire čero pemegare boei. Boe erduware čerore jiboeji dukodire erduware čei jamedu. Pao Kurireu Uwari ure čero pemegado aino boei. Čemeardu kurire boei rugadu. Čegare boe ekiripagado. 7 Čemagore tu Pao Kurireu bataru remawuji. Pao Kurireu ure turaga maku čenai. Čero pemegareu tabore čemode nou batrarodureuge ewadaru pogurudo. Čero pemegare kodire boe erduware čei rugadu. 8 Ia boe emago pemegare čei mare iage emago pegare čei. Ia boe emago pemegare čerore jiboeji mare iage emago pegare čerore jiboeji. Boe jokodu jire čenagoino boe ewiagai tu tu je mare iage egore čewadrarodunuie. 9 Boe eiamedu boe erduware čei. Mare iage egore tuiorduwakaie čei. Čewikare raga. Mare iage emeardaere čewie marigudu rugadu. Boe ere boe rakado čei mare ekare čewido. 10 Boe ere čegiarigo. Mare du inodu tabo čegarere čei tu tu je. Čeno diero bokware mare čere boe pemegado jiwuge emagare. Boe egore marenarue nuie čegi. Mare čenoe kurireu jeture toro baru tada.
11 Corinto ba kurireu kejewuge nure tagi. Čemedage remawuge nure tagi. Dukodire čere čemago pemegado tai. Čemeardu kurire tai rugadu. 12 Čegare čegera ra čemeardu kurire tai dupiji. Mare tagi tare tagera ra tameardu kurire čei dupiji. 13 Dukodire inogituwanure tai nono boe enogituwa moga torei dumogadure. Ča tameardu kurido čei rugadu nono čemeardu kurire tai dumogadure.
Paulo Ure Ewie Ro Pegareuge Erore Jiboeji
14 Tamaragodumode meartorukare Jesus jiwugebo mare tamediakaba nou meartorukare Jesus jiwugeče. Ro pemegareu mugu pemegamodukare nou ro pegareugebo. Jorugu boečo edu jaemode pui. 15 Jesus Cristo meardaekare nono bope doge eimijera Satanás† meardae mogadure. Meartorure Jesus jiwu umodukare tumeardaedo nono meartorukare Jesus jiwuge emeardae mogadure. 16 Pao Kurireu ure tuwaido tuginai bope doge ewai piji. Pao Kurireu mugukare tuwai tada pugeje. Pao Kurireu Uwari mugure meartorure Jesus jiwugebo. Dukodire nou meartorure Jesus jiwuge ere nono Pao Kurireu uwai mogadure. Mare bai ji karega inagoino. Pao Kurireu Uwari rakojere meartorure Jesus jiwuge eiamedu boebo. Dujire inagoino. Pao Kurireu bimodukare rugadu. Marigudu rugadu akore:
– Imugumode boebo.
– Emeartorumode tu i rugadu.
– Iwobe emode emage.‡
Pao Kurireure akoino.
17-18 Dukodire ainore ia Pao Kurireu batarure pugeje. Akore:
– Tagera ra ro pegareuge epiji.
– Tadu jaedo epiji jamedu.§
– Taro pegamodukare dukeje tamodukare tabegado.
– Dukodire imode ikeragu tai iwo ikera upodo tagabo.
– Tao mode tu imi.
– Itore areme itore ime mode tu tagi jamedu.
Ainore Pao Kurireu akore. Emare rakare boe eiamedu boe epiji.*
* 6:2 Awu bataru padure Isaías 49.8 keje. † 6:15 Brae egore “diabo” aino bope doge eimijeraji jamedu. Grego bataru tabo nou mariguduwuge egore “Beliar” aino ji. ‡ 6:16 Awu bataru padure Levítico 26.12 keje, Ezequiel 37.27 keje jamedu. § 6:17-18 Awu bataru padure Isaías 52.11 keje, Ezequiel 20.34, 41 keje jamedu. * 6:17-18 Awu bataru padure 2 Samuel 7.8, 14 keje.