2
Jesus Boture
1-3 Síria moto kejewu boe eimijera governador iere Cirênio. Dukejere Roma kejewu boe eimijera kurireu César Augusto* ure tuwadaru utudo boe eiamedu boe etae. Akore eiago tugirimi tuwobe edure kejewu moto ka ewo tugie bu bapera keje. Aidure tuiorduwawo nou to moto kejewu boe emagamode dubagai. Dukodire boe eiamedu boe eture mariguduwuge tuwobe ewodure kejewu ba kurireu ka tuwo tugie bu bapera keje.
4-5 Dukodire Maria uture toredu José apo Nazaré ba kurireu piji Belém ba kurireu ka nou mariguduwuge tuwobe ewodure kejewu moto Belém ba kurireu ka tuwo tugie bu bapera keje. Nou Belém ba kurireu padure Judéia moto keje. Mariguduwu Judeu doge eimijera kurireu Davi boture Belém ba kurireu keje. Nono José, Maria, Davi uwobe nure emage. Dukodire eture Belém ba kurireu ka.
6-7 Maria kurijirigodure etaregodure Belém ba kurireu to dukeje. Mare boe emagare nono tuwo tugie bu bapera keje dutabo. Dukodire nou Belém ba kurireu korobadure nou boebo. Maria, José eda bokware. Dukodire eture tubaduwo ia boe egu tapira doge ewai tada. Nonore kuri buture. Imedu rogure ema. Onaregedu boetojiwu nure ema rugadu. Maria ure areia upodo tonaregedu apo. Nono ure tonaregedu rogu bu ia tapira doge eke ja tada. Enudure nono nou bai tada.
Pao Kurireu Ure Jeture Ovelha Doge Eiwuge Ewie Jesus Boture Duji
8 Nou boečoji ia boe edu puredure tietu tabo tagu cabrito dogei, tagu carneiro dogei, ipoguru keje. 9 Nono Pao Kurireu utugare baru tadawu aregodure etae. Pao Kurireu o jorugu pemegareu urugure ei. Nono epagudugodure.
10 Mare nou baru tadawu akore: – Tabagudukaba. Itaregodure Pao Kurireu o bakaru pemegareu tabo uwo boe eiamedu boe egaredo pudui. 11 Ainore awu bakaru ure. Awu meriji Belém ba kurireu keje umode boe ekinorudowu boture. Pao Kurireu ure maku boe etaiwu tagimijera nure ema. Boe eimijera kurireu mode ema rugadu. 12 Tadudo toro tarduwo ji. Tardumode ji areia upore apo duji. Tardumode ji ia boe egu tapira doge ewai tada, ia tapira doge eke ja tada. Tardumode aino ji dukeje tarduwamode ema rugaduie duji.
13 Ča ia Pao Kurireu utugarege baru tadawuge etaregodure pugeje. Emagare rugadu. Emago pemegare Pao Kurireuji. 14 Egore: – Boe emago pemegawo Pao Kurireuji rugadu baru tada. Pao Kurireu uwo taidure jiwuge epemegado pui woe moto keje.
15 Nono nou baru tadawuge erudure tuibagi baruto. Nou jeture tagu ie jiwuge emagore pui. Egore: – Paduwo Belém ba kurireu ka. Parduwo Pagimijera Pao Kurireu makore pai jiboeji.
16 Nono eture tači je toro Belém ba kurireu ka rugadu. Nono erdure nou Joseji nou Mariaji, nou etonaregedu roguji jamedu. Nou negedurogu padure ia tapira doge eke ja tada nono nou baru tadawuge ego mogadure rugadu. 17-18 Erdure ji dukeje ereadodure boe ewiagai Pao Kurireu utugarege baru tadawuge emagore jiboeji. Boe eku kidugodure nou egore tuwiagai duji. 19 Mare Maria jorduware marigudu. Dukodire roiwakare tuwiagoduwo nou Pao Kurireu bataru piji. Biagorore nou bataru boeji rugadu. 20 Nou jeture ovelha doge eiwuge ere tugirimi tagu ie etae. Erare tumago pemegawo Pao Kurireuji tuiordure jiboeji tumeardure jiboeji tuwo Pao Kurireu ie kurido rugadu. Nou Pao Kurireu utugare baru tadawu makore jiboe jeture pudui rugadu. Dukodire eragodure aino čimaduwo Pao Kurireu apo.
Ere Iedo Jesus
21 Merire sete Joseji Mariaji. Dukejere ere tonaregedu baka oto biri kado nono nou tuwobe Judeu doge ero mogadure. Nono ere iedo Jesus nono nou Pao Kurireu utugare baru tadawu makore ei dumogadure. Makore marigudu Mariaji kuiarure du otodai uwo iedo Jesus aino.
Eture Jesus Apo Pao Kurireu Uwai Ka
22 Merire 40 Joseji Mariaji etukare Pao Kurireu uwai ka dutabo. Ainore Judeu doge erore. Etonaregedu imedu boture dukeje etukare Pao Kurireu uwai ka jii je. Ainore Moisés ure maku Judeu doge etaiwu bakaru jawu akore. Merimoduie 40 ei dukejere etuwo tonaregedu apo Pao Kurireu uwai ka. Nono merire 40 ei dukeje Maria, José eture Pao Kurireu uwai ka Jerusalém ba kurireu ka tonaregedu rogu apo tuwo Pao Kurireu jordudo ji tumagowo paru tabo jamedu Pao Kurireu utugarewo ema. 23 Marigudu Pao Kurireu makore Judeu dogei. Moisés ure bu bapera keje Judeu doge eno bakaruče. Pao Kurireu akore: – Nou taganaregedu imedu boetojiwu maku inai itugarewo ema.†
24 Ainore erore rugadu. Merire 40 ei dukeje ere metugoe pobedu doge ekowu tuwo turemo Pao Kurireu uwaito. Marigudu Pao Kurireu makore Judeu dogei. Akore: – Taganaregedu botumode dukeje tamode metugoe pobedu doge ekowu tawo maku inai, tawo taremo iwaito. Tago diero kurikare dukeje tamode metugo gigiri dogedo pobe. Tago diero kurire dukeje tamode metugo kurireugedo pobe tawo ekowu tawo taganaregedu maku inai.‡
Ainore Pao Kurireu akore. Moisés ure nou bataru bu bapera keje marigudu Judeu doge eno bakaruče. Dukodire José roino toreduje apo metugoe pobedu dogei.
25-26 Nono Jerusalém ba kurireu kejere ia imedu pemegareu rakojere. Iere Simeão. Meartorure Pao Kurireuji. Meartorure Pao Kurireu bataruji. Pao Kurireu akore tumoduie Judeu doge ekinorudo boe pegareuge epiji. Pao Kurireu Uwari rakojere nou imedu Simeão apo. Ure Simeão bie. Akore: – Ardumode umode boe ekinorudowu imeduji awimodukare du otodai.
27 Pao Kurireu Uwari ure nou Simeão utudo Pao Kurireu uwai ka nou meriji. Maria, José, etaregodure Jesus apo tumagowo Pao Kurireuji aiwowo ji. 28 Nou Simeão jordure ji dukeje jorduware ji rugadu, umode boe ekinorudowu mode ema rugadu. Nono Simeão ure tugeragu Jesus roguji. Nono mako pemegare Pao Kurireu bagai. 29-32 Akore: – Ikimijera nure aki. Aino čare are awadaru jetudo pudui rugadu. Iordure ioku remawu tabo umode boe ekinorudowuji rugadu dukodire imode itamudo. Are akeragu awu imedu roguji boe eiamedu boe emeartoruwo ji. Umode boe tuginaiwuge erduwado ameardae pemegareuji. Umode Judeu doge epemegado, ero pemegawo boe egai.
33 Nou Jesus uo uče ebogodure nou Simeão akoino nou imedu rogu jituji. 34 Simeão ure tuwadaru pemegareu bu ewugeje. Akore Mariaji: – Pao Kurireu ure tugeragu akanaregeduji. Umode ia Israel moto kejewuge etagedudo. Mare umode nouia Israel doge ekinorudo jamedu. Pao Kurireu umode akanaregedu udo nono tuwadaru mariguduwu mogadure. Dukodire boe erdumode Pao Kurireu makore jiboe jetumode pudui rugadu duji. Mare boe emeartorumodukare makore jiboeji. Emago pegamode akanaregeduji. 35 Boe emeardumode egoino duji dukodire erduwamode nou boe emeardae pegareu boeji. Nono akiarigodumode rugadu. Nou akiarigodae umode boe pegado ai rugadu.
36-38 Nou Pao Kurireu uwai ja tadare ia makore Pao Kurireu bataru jiwudo mugure jamedu. Iere Ana. Uo iere Fanuel. Judeu doge mariguduwuge etumana Aser uwobe nure ema.§ Ana okoge bokware. Marigudu oredu bire. Emugure puapo dukeje jorure sete ei dukejere oredu bire piji. Nono Ana okogekare pugeje. Aino čare o jorure oitenta e quatro. Ukare tudawuje Pao Kurireu uwai piji rugadu. Meriji, boečoji rakojere nono tumago pemegawo Pao Kurireuji. Ure tugera ra togwage piji tu tu je tumagowo baruto Pao Kurireu bagai. Aino čare jordure Mariaji, Joseji. Aregodure dukeje imadure Pao Kurireu apo nou etonaregedu rogu paru tabo. Akore nou etonaregeduie umoduie boe ekinorudo rugadu. Boe epagare Pao Kurireu bagai rugadu uwo Judeu doge ekinorudo. Aino čare nou okoge bokwareudo makore nou imedu rogu umoduie boe ekinorudo rugadu.
Maria, José Ere Tugirimi Nazaré Ba Kurireu Ka
39 Ere nou Pao Kurireu makore jiboe jamedu boe udo turugadu dukeje Maria, José ere tugirimi tuibagi tuwai ka Nazaré ba kurireu ka Galiléia moto ka. 40 Etonaregedu ričodure rugadu. Rakagodure pudui. Jorduwagodure rugadu. Pao Kurireu ro pemegare ji rugadu.
Jesus Uče Uo Eture Pao Kurireu Uwai Ka Tonaregedu Apo
41-42 Jesus o jorure doze. Dukejere José, Maria ere Jesus reko toro Jerusalém ba kurireu ka tuwadae Páscoa ka. Ainore erore joru jamedu boeji. 43-44 Nou ewadae akedure dukeje Jesus uo uče ere tugirimi tuwobebo tuibagi tieda ka. Emerure jii toro meriji. Mare Jesus kodukare ebo. Mugure Jerusalém ba kurireu keje eiageje. Uče uo erdukare ji pudabo dukeje etaiwore bagai tuwobe ekao. 45 Mare erdukare ji. Dukodire ere tugirimi tuibagi Jerusalém ba kurireu ka tiemaru tabo bagai. 46-47 Merire pobe metia bokware dukeje erdure ji Pao Kurireu uwai tada. Mugure jorduware Pao Kurireu bataru jiwugebo tumearduwo ewadaruji, tumagowo ewadaru jipagi. Ure boe eku kidugo tagoino duji. Nou boe eiamedu boe ebogodure akoino tuwadaru jipagi duji.
48 Jesus uče, uo erore ta tonaregeduji. Maria akore: – Me. Kodiba arore aino? Imi, ao čemororamagadure čemaru tabo awagai!
49 Jesus akore: – Kodiba taemarure iwagai? Tarduwakare imugure iogwa uwai tada duji?
50 Uče uo emeardure Jesus makore pudui duji mare erduwakare nou tonaregedu bataruto.
51-52 Jesus ure tugirimi tuo apo tuje apo toro Nazaré ba kurireu ka. Nonore Jesus ričodure. Meartorure tujeji, tuoji. Ričodure tumeardae kurigodureu tabo jamedu. Pao Kurireu jordu pemegare rore jiboeji makore jiboeji. Boe eiamedu boe erdu pemegare ji. Uče biagodukare tonaregedu roredu piji akoredu piji.
* 2:1-3 Roma kejewuge erugodure nou moto kejewuge boe eimijerage eiamedu boei marigudu. Eragare eiamedu boei rugadu. Dukodire nou Roma kejewu boe eimijera kurireu ure tudugaregedo nou Judeu doge eno moto kejewuge eiamedu boeče turaga tabo tugobaigaregebo. Aino ča nou Roma kejewu boe eimijera kurireu iere César Augusto. Dujire akoino woe. † 2:23 Awu bataru padure Êxodo 13.2 ‡ 2:24 Awu bataru padure Levítico 12.6-8 § 2:36-38 Pagi boe pagie boe emagare pubiji. Iage ekiere bokodori čeradu ekieče jamedu. Iage ekiere tuginai pubiji jamedu. Du ure nono nou Judeu doge ekiere jamedu. Mariguduwu etuo Jacó ore enodo padure kejewuge ere doze. Dukodire nou aredu Ana uwobe ekiere nouia Jacó onaregedu Aser ieče. Dure nono Jesusče jamedu. Uče uo ekiere nouia Jacó onaregedu metia ieče jamedu. Iere Judá.