10
Pao Kurireu Utugare Baru Tadawu Iedure Bapera Biagareuji
1 Nono iordure ia Pao Kurireu utugare baru tadawu rakareuji. Ure turawuje baru piji. Ia boetugu ure taiado nou baru tadawu apo. Ia jure ure taiado nou baru tadawu aora tabo. Je ure nono meri joku mogadure. Pogora ure nono joru mogadure. 2 Ia bapera biagareu padure iera keje. Nou bapera jadodure. Ure ia tuwure bu pobo maereu aogeje. Ure tuwure bu boeki keje. 3 Kudugodure nono adugo doge ego mogadure tago tabo. Kudugodure dukeje boeiarurugodure. Nou boeiaruru doge enodo padure sete. 4 Emagore tuwadaruji dukeje iago nou ewadaru bu bapera keje. Mare ia boe makore iwagai baru piji. Akore: – Akaba nou ameardure jiwu boeiaruru bataru bu bapera keje boe erduwakawo nou bataruji.
Dukodire ikare nou boeiaruru makore jiboe bu bapera keje.
5 Nono iordu kimore nou Pao Kurireu utugare baru tadawu rakareuji. Ia bure padu kimore nou pobo maereu aogeje. Ia bure padu kimore boeki keje. Nono ure tugera raido baruto. 6-7 Nono akore: – Ča Pao Kurireu pagamodukare pai pugeje. Umode ture boe ewie marigudu jiboe jetudo pudui kuri aino. Marigudu Pao Kurireu readodure boe erduwakare jiwu turoji meartorure puduiwuge ewiagai, makore Pao Kurireu bataru jiwuge ewiagai. Kuri aino ia Pao Kurireu utugare baru tadawu umode togwa tugu to tapira ukigato pugeje. Dukeje Pao Kurireu umode tuwadaru jetudo pudui rugadu. Umode nou turo towuje rugadu. Pao Kurireu akedumodukare, bimodukare. Ema ure baru to, ure moto to, ure pobo maereu to. Pao Kurireu ure boe jamedu boe towuje rugadu. Emare jorduware awu iwadaru ure turugadu duji.
Ainore nou pobo maereu kejewu Pao Kurireu utugare baru tadawu akore.
8 Dukeje čare nou baru pijiwu makore i pugeje. Akore: – Toro. Akeragu nou jadodureu bapera roguji. Akeragu ji Pao Kurireu utugare baru tadawu piji. Emare rakojere pobo maereu keje boeki keje.
9 Nono iture toro nou Pao Kurireu utugare baru tadawu ae. Imagore ji nou bapera rogu bagai. Ema makore i. Akore: – Akeragu ji. Akwagedo ji. Betumode mare akuri tada pagodumode.
10 Čare ire ikeragu nou bapera roguji. Ire kowuje. Nono beture rugadu nono meawe ewedu mogadure. Mare ikuri tada ča pagodure. 11 Nono emagore i pugeje. Egore: – Pao Kurireu unure awie nuba turomode boe eimijeragei, nuba turomode boei, nuba turomode boe eiamedu boei moto parugajeje. Amagodo awu Pao Kurireu bataruji boe ewiagai.